
ՀԱՆՐԱԿՐԹԱԿԱՆ ՈՒՍՈՒՄՆԱԿԱՆ ՀԱՍՏԱՏՈՒԹՅՈՒՆՆԵՐՈՒՄ «ՇԱԽՄԱՏ» ԱՌԱՐԿԱՅԻ 2-4-ՐԴ ԴԱՍԱՐԱՆՆԵՐԻ ԱՌԱՐԿԱՅԱԿԱՆ ՉԱՓՈՐՈՇԻՉ
 
ԳԼՈՒԽ 1. «ՇԱԽՄԱՏ» ԱՌԱՐԿԱՅԻ ՈՒՍՈՒՑՄԱՆ ՆՊԱՏԱԿՆԵՐԸ 

1. «Շախմատ» ուսումնական առարկայի նպատակներն են տարրական դպրոցի սովորողների՝ 
1) 1․ շախմատային գիտելիքների և կարողությունների, շախմատային փոփոխվող իրավիճակներում կողմնորոշվելու և որոնողական գործունեության ձևավորումն ու զարգացումը,
2) 2․ մտածողության տարբեր տեսակների զարգացումը,
3) 3․ շախմատի՝ իրական կյանքի հետ առնչությունների մասին պատկերացումների ձևավորումը, 
4) 4․ արդարամտության, ազնվության, ինքնուրույն որոշումներ կայացնելու, համագործակցության և այլ արժեքների ձևավորումը։ 

 ԳԼՈՒԽ 2. «ՇԱԽՄԱՏ» ԱՌԱՐԿԱՅԻ ԸՆԴՀԱՆՈՒՐ ԲՆՈՒԹԱԳԻՐԸ

2. Հիմք ընդունելով, որ շախմատ ուսումնական առարկան նպաստում է սովորողների ինտելեկտի զարգացմանը՝ առավելապես կարևորում ենք շախմատի դերը մտածողության զարգացման գործընթացում: «Շախմատ» ուսումնական առարկան զարգացնում է կոնվերգենտ ու դիվերգենտ մտածողության տեսակները։ Այն հնարավորություն է տալիս մտածելու մի քանի հնարավոր քայլերի մասին, գնահատելու դրանք և ընտրելու լավագույնը։
3. «Շախմատ» առարկան նպաստում է սովորողների շրջանում ալգորիթմական և քննադատական, ստեղծագործական և այլընտրանքային մտածողության տեսակների զարգացմանը, կանխատեսելու կարողության, իրավիճակների ընթացքի վրա ազդելու ունակության ձևավորմանն ու զարգացմանը, երևակայության և ստեղծագործականության միջոցով սովորելու կարողության խթանմանն ու կրթության արժևորմանը:
4. «Շախմատ» ուսումնական առարկայի յուրացման ընթացքում զարգանում են սովորողների մտավոր գործողությունների ներքին պլանավորման, որոշումների ընդունման, ինքնավերլուծության կարողությունները, հուզական ինտելեկտը, ինչպես նաև վարքի ինքնակազմակերպումը, կարգապահությունը և պատասխանատվությունը։
5. «Շախմատ» առարկայի դասավանդման հիմնական սկզբունքներն են շախմատային կրթության հասանելիության ապահովումը, առարկայի ուսուցմանը սովորողների ակտիվ մասնակցությունը, առարկայի ուսուցման գործնական ուղղվածությունը:

ԳԼՈՒԽ 3. ՈՒՍՈՒՄՆԱՌՈՒԹՅԱՆ ԱԿՆԿԱԼՎՈՂ ՎԵՐՋՆԱՐԴՅՈՒՆՔՆԵՐԸ

Երկրորդ դասարան
Ներածություն, շախմատի պատմություն
1. Պատմել դրվագներ շախմատի ստեղծման մասին։
2. Անվանել և ցույց տալ խաղաքարերը, անսխալ տեղադրել խաղադաշտը:
Խաղադաշտ
1. Անվանել լատիներեն՝ a b c d e f g h տառերը։
2. Ցույց տալ և անվանել շախմատային գծերը. ուղղաձիգ, հորիզոնական և անկյունագիծ։
3. Անվանել դաշտերը և գրանցել դրանք ։
4. Ցույց տալ և անվանել խաղադաշտի մասերը՝ կենտրոնը, եզրերն ու անկյունները, թևերը, կիսադաշտերը, սահմանային գիծը:
Խաղաքարեր
1. Կատարել քայլեր բոլոր խաղաքարերով:
2. Թվարկել խաղաքարերի մոտավոր արժեքները ։
3. Բացատրել փոխատեղման կանոնները:
4. Դասավորել խաղաքարերը սկզբնական դիրքով:
5. Տեղորոշել և գրանցել շախմատային քայլերը:
Շախմատային ավարտներ, վերջնախաղեր
1. Սահմանել շախը, շախ տալ, ցույց տալ` ինչպես պաշտպանվել շախից:
2. Սահմանել մատը, մատ անել, ցույց տալ` ինչպես պաշտպանվել մատից:
3. Ստեղծել մատ մեկ քայլից:
4. Ստեղծել մատային դիրքեր:
5. Սահմանել պատը, պատ անել, ցույց տալ` ինչպես խուսափել պատից:
6. Սահմանել հավերժական շախը, ցույց տալ` ինչպես հավերժական շախ տալ:
7. Բացատրել, ցույց տալ թագուհու և նավակի համագործակցային քայլերը և ստեղծել մատային դիրքեր:
8. Բացատրել, ցույց տալ երկու նավակների համագործակցային քայլերը և ստեղծել մատային դիրքեր:
Մարտավարություն
1. Ցույց տալ և բացատրել մարտավարական հնարքներ:
2. Ստեղծել մարտավարական հնարքներ:
3. Ռազմավարություն
4. Բացատրել խաղը վարելու հիմունքները, կիրառել դրանք:

Երրորդ դասարան
Շախմատային վերջնախաղեր
Մատային դիրքերի ստեղծում
1. Ստեղծել մատային դիրքեր` օգտագործելով 3-5 խաղաքարեր:
Թվային գլուխկոտրուկներ
1.Ստեղծել թվային գլուխկոտրուկներ:
Երկքայլանի մատային խնդիրներ
1. Վերլուծել խնդիրը և բացառելով սխալ տարբերակները` որոնել ու գտնել ճիշտ պատասխաններ:
2. Առանց խաղաքարերը տեղաշարժելու՝ մտքում փոփոխել տրված դիրքը` մատ անել երկու քայլից:
Վերջնախաղ` թագուհին զինվորի դեմ
1. Պլանավորել թագուհու և արքայի համագործակցային քայլերը և ստեղծել մատային դիրք:
Զինվորային վերջնախաղ` քառակուսու կանոնը, սատարման դաշտեր, քայլի հերթի կարևորությունը
1. Պլանավորել զինվորի և արքայի համագործակցային քայլերը, որոնել և գտնել հաղթանակի և ոչ-ոքիի ուղիները:
Մատ թագուհիով, մատ նավակով, մատ երկու փղով
1.Պլանավորել, ցուցադրել և մեկնաբանել թագուհու և արքայի, նավակի և արքայի, երկու փղի և արքայի համագործակցային քայլերը և մատ հայտարարել:
Մարտավարություն
 1.Գնահատել և վերլուծել շախմատային դիրքը, որոնել և գտնել այլընտրանքային ուղիներ` կիրառելով մարտավարական հնարքներ:
 2.Ստեղծել մարտավարական հնարքներ:
Ռազմավարություն
1. Գնահատել և վերլուծել շախմատային դիրքը:
2. Կազմել և մեկնաբանել շախմատային իրավիճակից բխող ծրագիրը (պլանը), հիմնավորել այն:
3. Վերլուծել և գնահատել շախմատային իրավիճակը, ձևակերպել նպատակներ, պլանավորել դրանց հասնելու ուղիները:

Չորրորդ դասարան
Շախմատային վերջնախաղեր
Մատային դիրքերի ստեղծում
 1.Ստեղծել մատային դիրքեր`օգտագործելով 5-ից ավելի խաղաքարերեր:
Գլուխկոտրուկներ խաղաքարերի գույներով
 1.Ստեղծել մատային դիրքեր` փոփոխելով խաղաքարերի գույնը:
Վերջնախաղ` նավակը զինվորի դեմ
 1.Պլանավորել, ցուցադրել և մեկնաբանել նավակի և արքայի, զինվորի և արքայի համագործակցային քայլերը, որոնել և գտնել հաղթանակի և ոչ-ոքիի ուղիները:
Վերջնախաղ` ձին զինվորի դեմ
 1.Պլանավորել, ցուցադրել և մեկնաբանել ձիու և արքայի, զինվորի և արքայի համագործակցային քայլերը, որոնել և գտնել հաղթանակի և ոչ-ոքիի ուղիները:
Մատ՝ ձիով և փղով՝ արքան անկյունում
1.Պլանավորել, ցուցադրել և մեկնաբանել փղի, ձիու և արքայի համագործակցային քայլեր, ստեղծել մատային դիրքեր: 
Եռաքայլ մատային խնդիրներ
 1.Վերլուծել խնդիրը, բացառել սխալ տարբերակները, որոնել ու գտնել ճիշտ պատասխաններ:
 2.Առանց խաղաքարերը տեղաշարժելու՝ մտքում փոփոխել տրված դիրքը, մատ անել երեք քայլից:
 3.Կանխարգելել հակառակորդի մտահղացումները:
Մարտավարություն
 1.Գնահատել և վերլուծել դիրքը, որոնել և գտնել այլընտրանքային ուղիներ` կիրառելով մարտավարական հնարքներ:
 2.Ստեղծել մարտավարական հնարքներ:
Ռազմավարություն
1. Գնահատել և վերլուծել դիրքը:
2. Մեկնաբանել ռազմավարական ծրագրերը, վերլուծել դրանք, ներկայացնել տեսակետներ, հիմնավորել դրանք:
3. Ընտրել նպատակներ. գնահատել, պլանավորել դրանք և իրականացնել գործնականում:
 
ԳԼՈՒԽ 4. «ՇԱԽՄԱՏ» ԱՌԱՐԿԱՅԻ ԲՈՎԱՆԴԱԿՈՒԹՅԱՆ ԿԱՌՈՒՑՄԱՆ ՀԻՄՆԱԿԱՆ ՍԿԶԲՈՒՆՔՆԵՐԸ

6. «Շախմատ» առարկայի բովանդակությունը կառուցված է՝ պարզից դեպի բարդ սկզբունքով:
7. Առարկայի ուսումնական նյութի բովանդակությունը ներկայացվում է սովորողների տարիքային զարգացման առանձնահատկություններին համապատասխան:
8. Առարկայի բովանդակությունը կառուցվում է այնպես, որ գիտելիքների և կարողությունների զարգացմանը զուգընթաց՝ այն նպաստի սովորողների վերաբերմունքի և արժեքային համակարգի ձևավորմանը և սոցիալական հմտությունների զարգացմանը։
9. Հանրակրթական դպրոցի «Շախմատ» առարկայի բովանդակությունը հստակեցվում և կոնկրետացվում է դասագրքերում, ուսումնական ձեռնարկներում և ուղեցույցներում:
10. Ուսուցման առաջին տարում առարկայի ծրագիրը կառուցված է խաղի և գործնական առաջադրանքների միջոցով նյութը մատուցելու սկզբունքի հիման վրա: Ստացված գիտելիքները կամրապնդվեն գործնական խաղով, կձևավորվեն խաղը վարելու կարողություններ և հմտություններ: Սովորողներն ինքնուրույն կստեղծեն մատային դիրքեր:
11. Ուսուցման երկրորդ տարում սովորողները կուղղորդվեն այլընտրանքային լուծումներ գտնելու, իրավիճակները վերլուծելու, և հաղթանակի ուղիներ գտնելու, բազմաթիվ տարբերակներ որոնելու գործողությունների կատարմանը, ինքնուրույն կստեղծեն իրավիճակներ՝ մարտավարական հնարքներով:
12. Ուսուցման երրորդ տարում սովորողները կուղղորդվեն իրավիճակների գնահատմանը, ծրագրերի մշակմանը, քայլ առ քայլ դրանց իրականացմանը՝ կանխատեսելով և կանխարգելելով մրցակցի մտահղացումները: 
13. Առարկայի դասավանդումը ենթադրում է՝
ակտիվ ուսուցում ինչը հնարավորություն է տալիս սովորողներին ներգրավվելու ուսումնական գործընթացին, ինքնուրույն բացահայտելու առարկայի բովանդակությունը՝ հասկացություններն ու սկզբունքները, կիրառել գիտելիքը և արժևորել այն՝ որպես հաջողության գրավական, այս համատեքստում խրախուսվում են նախագծային աշխատանքները։
 14. Առարկայի բովանդակությունը ձևավորվում է հետևյալ հիմնական գաղափարների հենքի վրա.
1) Իրավիճակների վերլուծություն և լուծման տարբերակների որոնում.
2) Այլընտրանքային որոշումների ընդունում.
3) Գնահատում և պլանավորում.
4) Գիտելիքի կիրառում:
14. Խաչվող հասկացություններ
Որպեսզի սովորողները կարողանան աշխարհի մասին համապարփակ և գիտականորեն հիմնավորված տեսակետ կառուցել «Շախմատ» առարկայում ներառվել են նաև խաչվող ընդհանրական հասկացություններ։ Դրանք գիտության տարբեր ոլորտները կապելու միջոց են, քանի որ կիրառվում են գիտության բոլոր ճյուղերում։ Խաչվող հասկացությունները կազմակերպչական հենք են հանդիսանում տարբեր առարկաներից ձեռք բերված գիտելիքը փոխկապակցելու համար։
15. «Շախմատ» առարկայում կիրառվող խաչվող ընդհանրական հասկացություններն են՝
1) օրինաչափություն.
2) պատճառ և հետևանք.
3) համակարգեր և մոդել.
4) կառուցվածք և գործառույթ.
5) անհատական և մշակութային արժեհամակարգ:

 
ԳԼՈՒԽ 5. ՈՒՍՈՒՄՆԱԿԱՆ ԳՈՐԾԸՆԹԱՑԻ ՈՒՍՈՒՄՆԱՄԵԹՈԴԱԿԱՆ ԵՎ ՆՅՈՒԹԱՏԵԽՆԻԿԱԿԱՆ ԱՋԱԿՑՈՒԹՅԱՆ ՆԿԱՐԱԳՐՈՒԹՅՈՒՆԸ
 
16. «Շախմատ» առարկայի ուսուցման գործընթացում նախատեսված են ուսումնական գործունեության հետևյալ տեսակները. Ուսումնական գործունեությունը հիմնվելու է ուսուցման կազմակերպման հետևյալ ձևաչափերի վրա։ Կիրառվելու են դեմ առ դեմ և առցանց ուսուցման եղանակները։ Ուսուցումն իրականացվելու է համադասարանական, անհատական և փոքր խմբային աշխատանքների միջոցով։ 
17. Ուսումնական գործընթացում, ելնելով թեմայի բովանդակությունից, դասի նպատակից, դասարանի, սովորողների առանձնահատկություններից, առկա հնարավորություններից և այլ հանգամանքներից, կարող են ընտրվել ուսումնական գործունեության հետևյալ տարրերը.
1) տեսական նյութի բացատրում` սովորողների միջոցով նյութը բացահայտելու եղանակով,
2) գործնական աշխատանքներով տեսական նյութի ամրապնդում,
3) մրցույթների անցկացում,
4) քննարկումների և բանավեճերի կազմակերպում,
5) տեղեկատվական տեխնոլոգիաների կիրառմամբ թվային գործիքների օգտագործում,
6) համագործակցային աշխատանքների կատարում, ուսումնական նախագծերի իրականացում,
7) խնդիրների լուծում,
8) թեմատիկ խաղերի անցկացում:
18. Սովորողների արժեքային համակարգի ձևավորմանը կարող են նպաստել տարբեր թեմաներով բանավեճերի, ուսումնասիրվող թեմաներին վերաբերող նյութերի դիտումն ու քննարկումը, ներդասարանական, ներդպրոցական` թիմային և անհատական մրցաշարերի անցկացումը, ուսումնական նախագծերը:
19. Դասընթացում կարևորվում է սովորողների կողմից ժամանակակից տեղեկատվական և հաղորդակցական տեխնոլոգիաների օգտագործումը` տարբեր շախմատային հավելվածների և կայքերի օգտագործումը՝ դիտումներ իրականացնելու համար: Կարևոր է, որ դասավանդման ընթացքում կիրառվող գործունեության տեսակները, մեթոդներն ու մոտեցումները ուղղակիորեն կապված լինեն ծրագրի նպատակներին և ակնկալվող վերջնարդյունքներին։
20. Առարկայի ուսուցումը լիարժեք կազմակերպելու համար անհրաժեշտ է, որ դպրոցն ունենա ուսումնական ծրագրին համապատասխան կահավորված շախմատի դասասենյակ և ՏՀՏ համապատասխան գործիքներ:
 
ԳԼՈՒԽ 6. ՈՒՍՈՒՄՆԱՌՈՒԹՅԱՆ ԱԿՆԿԱԼՎՈՂ ՎԵՐՋՆԱՐԴՅՈՒՆՔՆԵՐԻ ԳՆԱՀԱՏՈՒՄԸ

21. Մեծ կարևորություն է տրվելու գնահատման եղանակները դասավանդման մեթոդների հետ միասնության մեջ դիտարկելու մոտեցմանը։
22. Գնահատումն իրականացվելու է կրթական չափորոշիչների պահանջներին համապատասխան՝ հաշվի առնելով սովորողների ձեռքբերումները։
23. Գնահատման գործընթացում կիրառվելու են տարբեր տեսակներ, բայց հիմնական շեշտը դրվելու է ձևավորող գնահատման վրա և գնահատման նպատակն է՝
1) պարզել նրանց գիտելիքների, կարողությունների և հմտությունների համապատասխանության աստիճանը առարկայի չափորոշչով և ծրագրով սահմանված պահանջներին,
2) բացահայտել ուսումնառության գործընթացում յուրաքանչյուր սովորողի ձեռքբերումները, բացթողումները, կարիքներն ու դժվարությունները,
3) օգնել ուսուցչին ճշգրտելու յուրաքանչյուր սովորողի և ամբողջ դասարանի հետ տարվող աշխատանքի ծավալն ու բովանդակությունը, հետադարձ կապի միջոցով բարելավելու ուսուցման որակը:
24. Ձևավորող գնահատումն իրականացվում է ծրագրային նյութի յուրացման մակարդակի, սովորողների անհատական կարիքների, ուսումնական գործընթացի արդյունավետության մասին անհրաժեշտ տեղեկատվություն ստանալու նպատակով: Ձևավորող գնահատման ձևերն ու մեթոդները ընտրում է ուսուցիչը:

ԳԼՈՒԽ 7. «ՇԱԽՄԱՏ» ԱՌԱՐԿԱՅԻ ԲՈՎԱՆԴԱԿԱՅԻՆ ԲԱՂԱԴՐԻՉ

Երկրորդ դասարան
	1.
	ՇԱԽՄԱՏԻ ԽԱՂԱԴԱՇՏ
Տառերը և դաշտերի անվանումները՝ a, b, c, d, e, f, g, h:
Գծերը՝ հորիզոնական, ուղղաձիգ, անկյունագիծ:
Մասերը՝ կենտրոն, թևեր, կիսադաշտեր, անկյուններ, եզրեր, սահմանային գիծ:

	2.
	ԽԱՂԱՔԱՐԵՐ
Քայլերը, մոտավոր արժեքները, սկզբնական դասավորությունը. 
արքա, թագուհի, նավակ, փիղ, ձի, զինվոր:

	3.
	ՎԵՐՋՆԱԽԱՂԵՐ ԵՎ ԱՎԱՐՏՆԵՐ
1. շախ
2. մատ
3. պատ, 
4. ոչ-ոքիի տեսակները, հավերժական շախ,
5. մատային դիրքերի ստեղծում,
6. մատ մեկ քայլից (դաս-մրցույթներ),
7. Մատ թագուհիով և նավակով,
8. Մատ երկու նավակով:

	4.
	ՄԱՐՏԱՎԱՐՈՒԹՅՈՒՆ
1. Կրկնակի հարված՝ պատառաքաղ,
2. Կապ:

	5.
	ՌԱԶՄԱՎԱՐՈՒԹՅՈՒՆ
1. Պաշտպանություն,
2. Սկզբնախաղի հիմունքներ, փոխատեղում,
3. Միջնախաղի հիմունքներ,
4. Վերջնախաղի հիմունքներ:

	6.
	1. Շախմատ (գործնական) խաղ` պահպանելով խաղի հիմունքները:





Երրորդ դասարան
	1.
	ՎԵՐՋՆԱԽԱՂԵՐ ԵՎ ԱՎԱՐՏՆԵՐ
1. Մատային դիրքերի ստեղծում,
2. Խուսափում պատից,
3. Թվային գլուխկոտրուկներ,
4. Երկքայլանի մատային խնդիրներ, 
5. Զինվորային վերջնախաղ` քառակուսու կանոնը, սատարման դաշտեր և քայլի հերթի կարևորությունը,
6. Վերջնախաղ` թագուհին զինվորի դեմ,
7. Մատ թագուհիով,
8. Մատ նավակով,
9. Մատ 2 փղով:

	2.
	ՄԱՐՏԱՎԱՐՈՒԹՅՈՒՆ
Մարտավարական հնարքներ.
1. «Մատ վերջին հորիզոնականում»,
2. «Զոհաբերություն»,
3. «Բաց շախ»,
4. «Բաց հարձակում»,
5. «Բաց հարձակման նախապատրաստում»,
6. «Կրկնակի շախ»,
7. «Անպաշտպան խաղաքար»,
8. «Թունավոր զինվոր»,
9. «Ինքնազոհ նավակ»,
10. «Ճեղքում»,
11. «Ջրաղաց»:

	3.
	ՌԱԶՄԱՎԱՐՈՒԹՅՈՒՆ
1. Ծուղակներ սկզբնախաղերում,
2. Դիրքի գնահատում,
3. Նյութական առավելության իրացում և որակ,
4. Գրոհ և պաշտպանություն,
5. Խաղաքարերի վերադասավորումներ և փոխանակում,
6. Աշխարհի չեմպիոններ:

	4.
	Շախմատ (գործնական) խաղ:
1. Նախագծային աշխատանք:





Չորրորդ դասարան
	1.
	ՎԵՐՋՆԱԽԱՂԵՐ ԵՎ ԱՎԱՐՏՆԵՐ
1. Մատային դիրքերի ստեղծում,
2. Գլուխկոտրուկներ խաղաքարերի գույներով,
3. Վերջնախաղ` նավակը զինվորի դեմ,
4. Վերջնախաղ` ձին զինվորի դեմ,
5. Մատ՝ ձիով և փղով (արքան խաղադաշտի անկյունում),
6. Եռաքայլ մատային խնդիրներ:

	2.
	ՄԱՐՏԱՎԱՐՈՒԹՅՈՒՆ
1. «Խեղդուկ մատ»,
2. «Շեղում»,
3. «Հրապուրում»,
4. «Գծի բացում»,
5. «Ծանրաբեռնված խաղաքար»,
6. «Անցունակ զինվոր»,
7. «Գծային հարված»,
8. «Հավերժական շախ»,
9. «Խաղաքարերը ծուղակում»:

	3.
	ՌԱԶՄԱՎԱՐՈՒԹՅՈՒՆ
1. Պլան (ծրագիր),
2. Բաց գծի գրավում,
3. Թույլ դաշտեր,
4. «Լավ» և «վատ» դիրքում գտնվող խաղաքարեր,
5. Կանխարգելում:

	4.
	Շախմատ (գործնական) խաղ.
Նախագծային աշխատանքներ.
1. Անթագակիր չեմպիոններ,
2. Վիլհելմ Ստեյնից,
3. Տիգրան Պետրոսյան,
4. Հայաստանը օլիմպիական եռակի չեմպիոն:



ԳԼՈՒԽ 8. ԳՈՐԾՆԱԿԱՆ ԱՇԽԱՏԱՆՔՆԵՐ

Երկրորդ դասարան
1. Խաղ «Ճանաչի՛ր խաղաքարը»:
2. Խաղ «Գտի՛ր խաղաքարը»:
3. Խաղ «Անվանի՛ր դաշտերը և գտի՛ր գիծը»:
4. Խաղ «Ոսկի որոնողները»:
5. Խաղ «Զգուշավոր արքաներ»:
6. Խաղ «Հեռատես թագուհի»:
7. Խաղ «Բերքահավաք նավակով»:
8. Խաղ «Փղերի պայքար»:
9. Խաղ «Թռչող ձիեր»:
10.Խաղ «Զինվորներ 4-ը 4-ի դեմ»:
11. Խաղ «Զինվորներ` 8-ը 8-ի դեմ` փոխարկումով»:
12. Խաղ «Զինվորներ` 8-ը 8-ի դեմ` կողանցիկ հարվածով»:
13. Խաղ «Թվաբանություն շախմատային խաղաքարերի մոտավոր արժեքներով»:
14. Խաղ «Որ խաղաքարն է բացակա»:
15. Խաղ «Արքաներ և զինվորներ»:
16. Խաղ «Նավակներ և փղեր»:
17. Վարժությունների լուծում` մատ 1 քայլից:
18. Վարժությունների լուծում` մատ 2 քայլից (պարզ դիրքեր):
19. Մատային դիրքերի ստեղծում 3 խաղաքարով:
20. Թեմատիկ խաղ «Մատ թագուհիով և նավակով»:
21. Թեմատիկ խաղ «Մատ երկու նավակով»:
22. Վարժությունների լուծում «Կրկնակի հարված, պատառաքաղ» թեմայից:
23. Վարժությունների լուծում «Կապ» թեմայից:
24. Խնդիրների լուծման մրցույթ:
25. Մարտավարական դիրքերի ստեղծում «Կրկնակի հարված, պատառաքաղ», «Կապ» թեմաներով:
26. «Ճստիկ» խաղեր:
27. Շախմատ (գործնական) խաղ:
28. Ներդասարանական խաղեր` պահպանելով սկզբնախաղի, միջնախաղի և վերջնախաղի հիմունքները:
29. Ներդպրոցական խաղեր:
Երրորդ դասարան
1. Մատային դիրքերի ստեղծում` համադրելով 3, 4, 5 և ավելի խաղաքարերով:
2. Թվային գլուխկոտրուկների լուծում:
3. Թվային գլուխկոտրուկների ստեղծում:
4. Երկքայլանի խնդիրների լուծում:
5. Երկքայլանի խնդիրների ստեղծում:
6. Թագուհու վերջնախաղերի թեմատիկ խաղ:
7. Թագուհու վերջնախաղերի խնդիրների լուծում:
8. Թեմատիկ խաղ «Թագուհի և արքա արքայի դեմ»:
9. Թեմատիկ խաղ «Նավակ և արքա արքայի դեմ»:
10. Թեմատիկ խաղ «Երկու փիղ և արքա արքայի դեմ»:
11. Խնդիրների լուծում մարտավարական հնարքներով:
12. Խնդիրների ստեղծում մարտավարական հնարքներով:
13. Նախագծային աշխատանք «Խաղաքարեր» թեմայով:
14. Նախագծային աշխատանք «Խաղադաշտ» թեմայով:
15. Բանավեճ «Պաշտպանություն շախմատում թե՞ կյանքում» թեմայով:
16. Բանավեճ «Գրոհ թե՞ պաշտպանություն» թեմայով:
17. Շախմատային (գործնական) խաղ:
18. Ներդասարանական խաղեր` պահպանելով սկզբնախաղի, միջնախաղի և վերջնախաղի սկզբունքները:
19. Ներդպրոցական խաղեր:
Չորրորդ դասարան
1. Մատային դիրքերի ստեղծում ` համադրելով 5 և ավելի խաղաքարերով:
2. Գունային գլուխկոտրուկների լուծում:
3. Գունային գլուխկոտրուկների ստեղծում:
4. Նավակային վերջնախաղերի թեմատիկ խաղ:
5. Նավակային վերջնախաղերի խնդիրների լուծում:
6. Ձին զինվորի դեմ վերջնախաղերի խնդիրների լուծում:
7. Եռաքայլ խնդիրների լուծում:
8. Եռաքայլ խնդիրների ստեղծում:
9. Մարտավարական հնարքներով խնդիրների լուծում:
10.Մարտավարական հնարքներով խնդիրների ստեղծում:
11. Բանավեճ «Գրոհ թե՞ պաշտպանություն» թեմայով:
12. Նախագծային աշխատանք «Հայ չեմպիոններ» թեմայով:
13. Նախագծային աշխատանք «Աշխարհի չեմպիոններ» թեմայով:
14. Բանավեճ «Ռազմավարական ծրագրերի քննարկում» թեմայով:
15. Շախմատային (գործնական) խաղ:
16. Ներդասարանական խաղեր` պահպանելով սկզբնախաղի, միջնախաղի և վերջնախաղի սկզբունքները:
17. Ներդպրոցական խաղեր:
 
	 
	 Բաժիններ / դասարաններ
	2-րդ
	3-րդ
	4-րդ
	 Հիմնական գաղափարներ

	1.
	Շախմատային այբուբեն (խաղադաշտ, խաղաքարեր)
	 
	 
	 
	Գիտելիքի կիրառում

	2.
	Շախմատային ավարտներ, վերջնախաղեր
	 
	 
	 
	Իրավիճակների վերլուծություն և լուծման տարբերակների որոնում

	3.
	Մարտավարություն
	 
	 
	 
	Այլընտրանքային որոշումների ընդունում

	4.
	Ռազմավարություն
	 
	 
	 
	Գնահատում և պլանավորում

	5.
	Շախմատային (գործնական) խաղ Նախագծային աշխատանք
	 
	 
	 
	Գիտելիքի կիրառում



 




